**EU TE IUBESC**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

EU TE IUBESC

Se sting în mine anotimpuri pline

De dor, de iarbă, de iubiri fugare,

Şi mă cuprind genunile stelare,

Cu foc arzând a mea întunecime.

Când au trecut atâţia ani lumină

Prin ochii mei, prin fiinţa mea de lut?

Cum m-au străpuns şi totuşi n-au durut

Clipe şi ani ducându-mă spre tina?

Poate-aş fi fost şi-acum, rătăcitor,

Şi poate nu mi-ar fi trecut prin minte

Cât de puţin rămâne înainte,

Cât de incert e timpul viitor.

Dar m-am ciocnit de ochii tăi, de tine

Şi universul meu s-a destrămat.

Simt cum mă mistuie un foc ciudat.

În tâmpla-mi bate clipa care vine.

Nu, nu mă tem că n-are să mai bată.

Mă tem că n-am să te mai pot vedea.

Iubirea ce ţi-o port e rană grea

Dar nu eşti tu iubito, vinovată.

E vina lumii care m-a născut

Fără să-mi spună unde te găsesc.

Acum nu pot decât să te iubesc

Cu nostalgia timpului trecut.

Şi-atunci conjug la timpul infinit

O existenţă până azi săracă.

Secunde, ore, ani, de vor, să treacă.

Eu te iubesc! O viaţă te-am iubit!